S-42/2017

Mál þetta, sem dómtekið var 28. síðasta mánaðar, var höfðað með ákæru lögreglustjórans á Suðurnesjum, útgefinni 30. janúar síðastliðinn, á hendur L-kk-þgf Á-kk-þgf, kt. 000000-0000, Austurgerði 5 í Reykjavík.

„I [...]

Fyrir umferðarlagabrot, með því að hafa fimmtudaginn, 29. september 2016, ekið bifreiðinni [...], eftir Dalbraut við gatnamót Víkurbrautar í Grindavík, sviptur ökuréttindum og undir áhrifum ávana- og fíkniefna (Tetrahydrókannabínól í blóði mældist 1,0 ng/ml og amfetamín í blóði mældist 385 ng/ml ).

Telst þessi háttsemi ákærða varða við 1. mgr. 48. gr., 1., sbr. 2. mgr. 45. gr. a, sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

II [...]

Fyrir rangar sakargiftir, með því að hafa, er lögregla hafði af honum afskipti í því tilviki sem greinir í fyrri lið ákæru, tjáð lögreglu ranglega að hann héti A, kt. 000000-0000.

Telst þessi háttsemi ákærða varða við 1. mgr. 148. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar. Þess er einnig krafist að ákærði verði dæmdur til sviptingar ökuréttar, skv. 101. og 102. gr. umferðarlaga nr. 50/1987, sbr. 25. gr. laga nr. 44/1993 og sbr. 18. gr. laga nr. 66/2006.“

Um málsatvik er skírskotað til framangreindrar ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök og eru þau rétt heimfærð til refsiákvæðis. Ákærði hefur því unnið sér til refsingar.

Ákærði er fæddur [...]. Hann á að baki sakaferil sem nær aftur til ársins 2006 og hefur frá og með því ári gerst sekur um ýmis afbrot, í flestum tilvikum brot gegn umferðarlögum og koma eftirgreind til skoðunar við ákvörðun refsingar í máli þessu. Með sátt 14. ágúst það ár, samþykkti hann greiðslu sektar og tímabundna sviptingu ökuréttar, fyrir ölvunarakstur 15. júlí sama ár. Með annarri slíkri sátt 17. október sama ár, samþykkti hann sektargreiðslu fyrir að aka sviptur ökurétti. Með dómi 21. júní 2007 var hann dæmdur til sektargreiðslu og tímabundinnar sviptingar ökuréttar, fyrir ölvunarakstur. Með dómi 24. janúar 2008 var hann dæmdur til sektargreiðslu og tímabundinnar sviptingar ökuréttar, fyrir vörslur ávana- og fíkniefna og akstur undir áhrifum slíkra efna og án þess að hafa endurnýjað ökuskírteini sitt. Með dómi 4. nóvember 2009 var hann dæmdur í þrjátíu daga fangelsi, skilorðsbundið til tveggja ára og sektargreiðslu, fyrir tilraun til þjófnaðar og akstur sviptur ökurétti. Með dómi 19. nóvember 2012 var hann dæmdur í þriggja mánaða fangelsi og sviptur ökurétti ævilangt, fyrir líkamsárás, brot gegn lögum um ávana- og fíkniefni og akstur undir áhrifum þess háttar efna. Með þeim brotum rauf hann skilorð dómsins frá 4. nóvember 2009 og var refsing þess dóms dæmd upp og ákærða dæmd refsing í einu lagi. Með dómi 19. mars 2014 var hann dæmdur í nítíu daga fangelsi og ævilöng ökuréttarsvipting hans áréttuð, fyrir að aka sviptur ökurétti og undir áhrifum ávana- og fíkniefna. Nú síðast samþykkti hann greiðslu sektar með sátt hjá lögreglustjóra 2. desember 2015, fyrir að aka sviptur ökurétti 1. mars á því ári.

Eftir öllu framangreindu, þar á meðal að sakaferli ákærða virtum, sbr. 5. töluliður 1. mgr. 70. gr. almennra hegningarlaga nr. 19/1940, og samkvæmt 77. gr. sömu laga, þykir refsing hans hæfilega ákveðin fangelsi í fimm mánuði. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum framlögðum gögnum, nemur 165.005 krónum vegna rannsóknar málsins, og þóknun skipaðs verjanda síns, B-kk-ef J-kk-ef hæstaréttarlögmanns, sem þykir hæfilega ákveðin 105.400 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, L-kk-nf Á-kk-nf, sæti fangelsi í fimm mánuði.

Ákærði er sviptur ökurétti ævilangt.

Ákærði greiði 270.405 krónur í sakarkostnað, þar með talda þóknun skipaðs verjanda síns, B-kk-ef J-kk-ef hæstaréttarlögmanns, 105.400 krónur.

H-kk-nf Þ-kk-nf